*8. týždeň*

**Vnútorné uzdravenie**

Ovocím tzv. 1. týždňa Duchovných cvičení, ktoré si robíme je poznanie, že Boh je láska a doteraz ma sprevádzal na každom kroku a skúsenosť, že Boh ma osobne miluje.

Čo potom moja skúsenosť zla, úzkosti, zranenia, odmietnutia, neprijatia, nedostatku lásky? Možno, že v reflexii nad mojim životom sa odhalili oblasti, na ktoré je ťažko opäť pozerať. Každé dieťa sa rodí do sveta narušeného prvotným hriechom a dejinami hriechu. Táto hriešnosť skôr či neskôr ovplyvní každého z nás, nechajúc nás zranených, odmietnutých, zatrpknutých a naplnených obavami.

Ale stále je platná tá úžasná pravda, že Boh je láska a miluje ma po každej stránke a vo všetkých okamihoch života. Boh si nič neželá viac ako uzdraviť všetky naše zranenia, ak mu to dovolíme. Ak je niečo z Evanjelia mimoriadne zjavné, tak je to v prvom rade skutočnosť, že Ježiš prišiel uzdravovať – nie zázračné uzdravenia pre pár šťastlivcov, ktorý ho stretli, ale uzdravenie pre každého človeka tu a teraz.

Musím odpovedať a spolupracovať s Božou láskou. Základným krokom pri tejto spolupráci je prijatie Božieho daru uzdravenia. Vo svojom vnútornom živote musím zladiť skúsenosť zla a skúsenosť úplnej Božej lásky.

Prvým a podstatným krokom v procese uzdravenia je otvorene sa postaviť tvárou v tvár vlastnej potrebe uzdravenia. To znamená, že túto potrebu uzdravenia pripustím sám pred sebou a odhalím ju i pred inými vyrozprávaním príbehu svojho zranenia. Tento posledný krok spôsobí, že zaťažujúce subjektívne poňatie môjho zranenia sa začne uvoľnovať a stane sa objektívnejším. Vystúpi z hĺbky mojej vlastnej subjektivity do “skutočného” sveta, do sveta Božej lásky. Všeobecná skúsenosť hovorí, že vyrozprávanie vlastného príbehu už samo o sebe vo veľkej miere uzdravuje. Mal by som sa vrátiť k svojmu životnému príbehu a priznať si sám pred sebou aké sú moje najväčšie zranenia. Potom musím byť pripravený na vyrozprávanie svojho príbehu ... inému človeku ... skupine.

V modlitbe dovolím, aby boli moje zranenia konfrontované s Božou láskou. Je mnoho rôznych spôsobov, ako to môžeme urobiť. Tri príklady:

1. Môže byť vhodné, ak si v predstave a v Pánovej prítomnosti (môže ma držať za ruku) opäť premietnem udalosti, ktoré ma zranili. Zotrvám až dovtedy, kým nepocítim hojivý účinok jeho lásky.
2. Môžem, napríklad, sedieť oproti prázdnej stoličke (ktorá predstavuje človeka, ktorý mi spôsobil zranenie) a môže tam byť i tretia stolička pre Pána. Začnem dialóg o mojom zranení.
3. Jedným zo spôsobov ako dovoliť, aby moja bolesť vyšla napovrch, môže byť opakovanie state z Písma napríklad zo 4. týždňa (Boh ma miluje) a to tej, ktorá sa mi obzvlášť prihovára.

Nech si zvolím ktorúkoľvek metódu, vždy je potrebné, aby som zotrval v Pánovej prítomnosti až dovtedy, kým nezakúsim účinok jeho lásky ***v*** mojom zranení. Skutočnosti mojej minulosti sa nezmenia, ale zmení sa môj vnútorný postoj. Minulé udalosti nebudú viac zdrojom zatrpknutosti, egoizmu, úzkosti. Nebudú viac spútavať môjho ducha: teraz som viac otvorený Božiemu Duchu. Táto modlitba za vnútorné uzdravenie nie je v žiadnom prípade sebecká. Zjednocuje ma s Pánom a umožňuje príchod *jeho* kráľovstva. Uzdravenie, ktoré zakúšam, nie je “zázračné uzdravenie”, a nemusí to byť “raz a navždy”. Moje zranenia sa môžu obnoviť, ale ak sa tak stane budú mať menšiu silu a ja môžem znova opakovať modlitbu uzdravenia. Touto modlitbou nadobudnem skúsenosť, že “nič nás nemôže oddeliť od Božej lásky” (Rim 8, 35), a že “pravda vás oslobodí” (Jn 8, 32).

Veľmi dôležitú úlohu v tomto procese zohráva uzdravenie mojich skreslených obrazov Boha. Moje správanie môže byť ovplyvnené hlboko zakorenenými predstavami o Bohu ako tvrdom sudcovi, dedkovi Mikulášovi, “šialenom vedcovi”, ktorý sa zahráva so svetom, ako podvodníkovi, ktorý sa ukrýva a tají svoju vôľu a dobiedza do nás, aby sme ho našli. Všetky moje skreslené obrazy Boha musím konfrontovať so skutočnou podobou Boha - Otca, Milenca, Priateľa, Osloboditeľa. Ľahko sa môže stať, že zranenie je príliš hlboké, alebo príbeh príliš dlhý, aby sa o tom hovorilo pred skupinou. V tom prípade je nevyhnutné vyhľadať osobného duchovného sprievodcu, alebo snáď poradenstvo.

V evanjeliu sa nachádza viac ako dvadsať príbehov ľudí, ktorí boli osobne uzdravení. Každý z príbehov sa zameriava na niektorý zo spôsobov, akým vzkriesený Pán uzdravuje ***teraz***na konci dvadsiateho storočia. Nasmerovávajú nás k tým postojom, ktoré si potrebujeme osvojiť pre svoje vlastné uzdravenie: otvorenosť, viera, trpezlivosť, jednoduchosť, dôvera, vytrvalosť.

Ak mám z minulosti nejaké zranenie a uvedomujem si potrebu zaoberať sa ním, bolo by najlepšie venovať každý deň v tomto týždni modlitbe, a to jedným z ďalej uvedených spôsobov. Ak nevieš o ničom konkrétnom, čomu sa chceš venovať, postupuj každý deň podľa nasledujúceho textu.

* **Prvý deň**

*„Poďte, vráťme sa k Pánovi*

*lebo on nás poranil a on nás uzdraví,*

*udrel nás, ale ošetrí.*

*Oživí nás po dvoch dňoch,*

*na tretí deň nás vzkriesi*

*a žiť budeme pred jeho tvárou.*

*Poznajme, usilujme sa poznať Pána:*

*jeho východ je pripravený sťa zora*

*a príde nám ako včasný dážď*

*i ako dážď neskorý na zem.“*

*Čo si s tebou počať, Efraim?*

*Čo si s tebou počať, Júda?*

*Vaša láska je ako ranný oblak*

*a ako rosa, ktorá pominie za rána.*

*Preto som ich okresával skrze prorokov,*

*zabíjal slovami svojich úst,*

*aby tvoja spravodlivosť vyšla ako svetlo.*

*Lebo milosrdenstvo chcem, a nie obetu*

*a poznanie Boha viac ako celopaly. (Oz 6, 1-6)*

Príchod Pána je taký istý ako svitanie. Môže byť prospešné jednoducho opakovať *Maranatha. Príď Pane Ježišu* (Zjavenie 22:17,20).

Uzdravenie môže trvať “deň alebo dva” než Boh príde a zdvihne nás ... alebo veľa dní!

* **Druhý deň**

*Približovali sa k nemu všetci mýtnici a hriešnici a počúvali ho. Farizeji a zákonníci šomrali: "Tento prijíma hriešnikov a jedáva s nimi." Preto im povedal toto podobenstvo: "Ak má niekto z vás sto oviec a jednu z nich stratí nenechá tých deväťdesiatdeväť na púšti a nepôjde za tou, čo sa stratila, kým ju nenájde? Volá priateľov a susedov a povie im: "Radujte sa so mnou lebo som našiel ovcu, čo sa mi stratila." Hovorím vám: Tak bude aj v nebi väčšia radosť nad jedným hriešnikom, ktorý robí pokánie, ako nad deväťdesiatimi deviatimi spravodlivými, ktorí pokánie nepotrebujú. (Lk 15, 1-7)*

Ježiš pôjde za mnou dovtedy - až *dovtedy -* kým ma nenájde. *Nikdy* to nevzdá.

Jediné čo musím urobiť je prestať utekať. Pripustiť si skutočnosť, že ho potrebujem. Byť tichý v modlitbe. Dovoliť mu, aby ma dostihol. Potom si ma vyloží na svoje ramená: *“Raduj sa so mnou. Našiel som svoju ovečku.”*

* **Tretí deň**

*Tu prišiel k nemu istý malomocný a na kolenách ho prosil: "Ak chceš môžeš ma očistiť." Ježiš sa zľutoval nad ním, vystrel ruku, dotkol sa ho a povedal mu: "Chcem, buď čistý!" Malomocenstvo z neho hneď zmizlo a bol čistý. Potom u prísne pohrozil, ihneď ho poslal preč a povedal mu: "Daj si pozor a nikomu nič nehovor, ale choď, ukáž sa kňazovi a prines za svoje očistenie obetu, ktorú predpísal Mojžiš - im na svedectvo." Lenže on, sotva odišiel, začal všade hovoriť a rozchyrovať, čo sa stalo, takže Ježiš už nemohol verejne vojsť do mesta, ale zdržiaval sa vonku na opustených miestach. No i tak prichádzali k nemu ľudia zovšadiaľ. (Mk 1, 40-45)*

Všimni si naliehavosť malomocného. Uteká k Ježišovi, lebo on je jeho jedinou nádejou.

Viera malomocného: *“Ak chceš, môžeš ma uzdraviť. Samozrejme, že chcem”.* Cítim na sebe Ježišov dotyk.

* **Štvrtý deň**

*Potom boli židovské sviatky a Ježiš vystupoval do Jeruzalema. V Jeruzaleme pri Ovčej bráne je rybník, hebrejsky zvaný Betsata, a pri ňom päť stĺporadí. v nich ležalo množstvo chorých, slepých, chromých a ochrnutých, ktorí čakali, až sa voda pohne. Anjel zostupoval totiž z času na čas do rybníka a rozvíril vodu. A ten, kto prvý vošiel do zvírenej vody, bol uzdravený, čo by ho bola trápila akákoľvek choroba.  
Bol tam aj istý človek, chorý už tridsaťosem rokov. Keď ho tam videl Ježiš ležať a zvedel, že je už dlho chorý, povedal mu: "Chceš ozdravieť?" Chorý mu odpovedal: "Pane, nemám človeka, čo by ma spustil do rybníka, keď sa zvíri voda. A kým sa ta sám dostanem, iný ma predíde." Ježiš mu vravel: "Vstaň, vezmi si lôžko a choď!"*

*(Jn 5, 1-8)*

Žiadne obdobie nie je príliš dlhé. Tento muž je uzdravený po tridsiatich ôsmych rokoch!

Počuj otázku, ktorú Ježiš kladie a ktorá mieri k podstate: Chceš byť uzdravený?

* **Piaty deň**

*Bol chorý istý Lazár z Betánie, z dediny Márie a jej sestry Marty. Bola to tá Mária, čo pomazala Pána voňavým olejom a poutierala mu nohy svojimi vlasmi. Jej brat Lazár bol chorý. 3 Preto mu sestry poslali odkaz: "Pane, ten, ktorého miluješ, je chorý."  
Keď to Ježiš počul, povedal: "Táto choroba nie je na smrť, ale na Božiu slávu, aby ňou bol oslávený Boží Syn." Ježiš mal rád Martu i jej sestru a Lazára. Keď teda počul, že je chorý, zostal ešte dva dni na mieste, kde bol. Až potom povedal učeníkom: "Poďme znova do Judey." Učeníci mu vraveli: "Rabbi, len nedávno ťa Židia chceli ukameňovať a zasa ta ideš?!" 9 Ježiš odpovedal: "Nemá deň dvanásť hodín? Kto chodí vo dne, nepotkne sa, lebo vidí svetlo tohoto sveta. Ale kto chodí v noci, potkne sa, lebo v ňom nieto svetla." Toto povedal a dodal: "Náš priateľ Lazár spí, ale idem ho zobudiť." Učeníci mu povedali: "Pane, ak spí, ozdravie." Ježiš však hovoril o jeho smrti a oni si mysleli, že hovorí o spánku. Vtedy im Ježiš povedal otvorene: "Lazár zomrel. A kvôli vám sa radujem, že som tam nebol, aby ste uverili. Poďme k nemu!" Tomáš, nazývaný Didymus, povedal ostatným učeníkom: "Poďme aj my a umrime s ním."  
Keď ta Ježiš prišiel, dozvedel sa, že Lazár je už štyri dni v hrobe. Betánia bola pri Jeruzaleme, vzdialená asi pätnásť stadií, a tak prišlo k Marte a Márii veľa Židov potešiť ich v žiali za bratom. Keď Marta počula, že prichádza Ježiš, išla mu naproti. Mária zostala doma. Marta povedala Ježišovi: "Pane, keby si bol býval tu, môj brat by nebol umrel. Ale aj teraz viem, že o čokoľvek poprosíš Boha, Boh ti to dá." Ježiš jej povedal: "Tvoj brat vstane z mŕtvych." Marta mu vravela: "Viem, že vstane v posledný deň pri vzkriesení." Ježiš jej povedal: "Ja som vzkriesenie a život. Kto verí vo mňa, bude žiť, aj keď umrie. A nik, kto žije a verí vo mňa, neumrie naveky. Veríš tomu?" Povedala mu: "Áno, Pane, ja som uverila, že ty si Mesiáš, Boží Syn, ktorý mal prísť na svet."  
Ako to povedala, odišla, zavolala svoju sestru Máriu a potichu jej vravela: "Učiteľ je tu a volá ťa." Len čo to ona počula, vstala a šla k nemu. Ježiš totiž ešte nevošiel do dediny, ale bol stále na mieste, kde mu Marta vyšla naproti. Keď Židia, čo boli s ňou v dome a potešovali ju, videli, že Mária rýchlo vstala a vyšla von, pobrali sa za ňou, lebo si mysleli: "Ide sa vyplakať k hrobu." Keď Mária prišla ta, kde bol Ježiš, a zazrela ho, padla mu k nohám a povedala mu: "Pane, keby si bol býval tu, môj brat by nebol umrel." Keď Ježiš videl, ako plače a ako plačú aj Židia, čo s ňou prišli, zachvel sa v duchu a vzrušený sa opýtal: "Kde ste ho uložili?" Povedali mu: "Pane, poď sa pozrieť!" A Ježiš zaslzil. Židia povedali: "Hľa, ako ho miloval!" No niektorí z nich hovorili: "A nemohol ten, čo otvoril oči slepému, urobiť, aby tento nezomrel?!"  
Ježiš sa znova zachvel a pristúpil k hrobu. Bola to jaskyňa uzavretá kameňom. Ježiš povedal: "Odvaľte kameň!" Marta, sestra mŕtveho, mu povedala: "Pane, už páchne, veď je už štyri dni v hrobe." Ježiš jej vravel: "Nepovedal som ti, že ak uveríš, uvidíš Božiu slávu?" Odvalili teda kameň. Ježiš pozdvihol oči k nebu a povedal: "Otče, ďakujem ti, že si ma vypočul. A ja som vedel, že ma vždy počuješ, ale hovorím to kvôli ľudu, čo tu stojí, aby uverili, že si ma ty poslal." Keď to povedal, zvolal veľkým hlasom: "Lazár, poď von!" A mŕtvy vyšiel. Nohy a ruky mal ovinuté plátnom a tvár obviazanú šatkou. Ježiš im povedal: "Porozväzujte ho a nechajte ho odísť!" (Jn 11, 1-44)*Nájväčšie z uzdravení.

Pane, ten, ktorého miluješ (to som ja!) je nemocný.

Nemoc (moja) neskončí smrťou, ale Božou slávou. Pretože som zranený a potrebujem uzdravenie, Boh je viac oslávený ako keby som bol zdravý.

*“Vari som ti nepovedal, že ak veríš uvidíš Božiu slávu?”*

Marta práve urobila veľké vyznanie viery ako tá, ktorá pozná odpovede katechizmu. Zdá sa, že táto viera sa rozplynula v konkrétnej situácii: *“Pane, už je neskoro. Už nemôžeš nič robiť. Už dokonca zapácha.”* Musím veriť, že nikdy nie je neskoro. Ježiš môže vzkriesiť dokonca i tie oblasti, o ktorých som si myslel, že sú mŕtve.

*Rozviažte ho a nechajte ho odísť.*

* **Šiesty deň**

*Keď prišli k učeníkom, videli okolo nich veľký zástup a zákonníkov, ako sa s nimi hádajú. A všetok ľud, len čo ho zazrel, užasol. Bežali k nemu a pozdravovali ho. On sa ich opýtal: "O čom sa s nimi hádate?" Jeden zo zástupu mu odpovedal: "Učiteľ, priviedol som k tebe svojho syna, posadnutého nemým duchom. Kdekoľvek ho schytí, zhodí ho, idú mu peny, škrípe zubami a chradne. Povedal som tvojim učeníkom, aby ho vyhnali, ale nemohli." On im povedal: "Neveriace pokolenie, dokiaľ budem s vami? Dokedy vás mám ešte trpieť? Priveďte ho ku mne!" I priviedli ho k nemu. Len čo ho duch zbadal, zalomcoval chlapcom, ten sa zrútil na zem, zvíjal sa a išli mu peny. Ježiš sa opýtal jeho otca: "Odkedy sa mu to stáva?" On odpovedal: "Od detstva. A často ho vrhol aj do ohňa a do vody, aby ho zahubil. Ale ak niečo môžeš, zľutuj sa nad nami a pomôž nám!" Ježiš mu povedal: "Ak môžeš?! Všetko je možné tomu, kto verí." A chlapcov otec hneď vykríkol: "Verím. Pomôž mojej nevere!" Keď Ježiš videl, že sa zbieha zástup, pohrozil nečistému duchu: "Nemý a hluchý duch, ja ti rozkazujem: Vyjdi z neho a už nikdy doň nevchádzaj!" Ten vykríkol, mocne ním zalomcoval a vyšiel. Chlapec ostal ako mŕtvy, takže mnohí vraveli: "Zomrel." Ale Ježiš ho chytil za ruku, zdvihol ho a on vstal.  
Keď potom vošiel do domu a boli sami, učeníci sa ho spýtali: "Prečo sme ho nemohli vyhnať my?" On im povedal: "Tento druh nemožno vyhnať ničím, iba modlitbou." (Mk 9, 14-29)*

A opäť, viera.

*“Pane ja verím, pomôž mojej nevere.”*

Toto uzdravenie sa môže udiať iba skrze *modlitbu.*

Chlapec musí dospieť až tak ďaleko, že je “ako mŕtvy”. Proces uzdravovania môže byť veľmi náročný. Ale potom ho Pán chytil za ruku a zdvihol.

Toto všetko je veľmi vzdialené rozumovému chápaniu. Je to v oblasti milosti a duchovnej skúsenosti. Musím sa *modliť* za tento *dar.*

* **Siedmy deň**

Pozastavenie a precítenie toho, čo ma najviac oslovilo počas týždňa.